Во помöдз йöзлысь дзоньвидзалун видзан автопаркö воас регыдъя отсöг сетöм вылö вит машина

Татшöм решениесö примитiс Коми Республикаса Юралысь В.Гайзер Москваын Коми Республикаöс Петкöдланiнлы дона автомашина вылö аукцион киритöм бöрын.

«Лыддя, мый ми огö вермöй ньöбны чиновникъяслы татшöм дона машина, кор эм позянлун выльмöдны регыдъя медицина отсöг сетысьяслысь автопарк», – гöгöрвоöдiс ассьыс решениесö республикаса Юралысь.

Планируйтöны, мый выль машинаяссö сетасны висьöмъясысь бурдöдан да висьöмъясысь öлöдан республиканскöй учреждениеяслöн медицина службаяслы. Дас кык места вылö УАЗ кутас новлöдлыны Висьöмъяс тöдмалан шöринысь специалистъясöс сиктса районъясö, сiдзжö ньöбасны 2 реанимобиль да 2 санитарнöй машина.

«Санитарнöй машинаяс да регыдъя медицина отсöг сетысь автомашинаяс важöсь – ми пыр кутам тайöс тöд вылын. Выльмöдам найöс и «Дзоньвидзалун» национальнöй проектлöн уджтас серти, и республикалöн да муниципалитетъяслöн бюджет тшöт весьтö. Но миян учреждениеяс век радöсь выль техникалы. Та боксянь автопарк выльмöдöм – оперативнöй медицина службаяслы бур сюрприз», – юöртiс регионса йöзлысь дзоньвидзалун видзан министр Ярослав Бордюг.